

VLADA REPUBLIKE HRVATSKE

Zagreb, 1. travnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo poljoprivrede |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Programa potpore za zbrinjavanje nusproizvoda životinjskog podrijetla od 2021. do 2023. godine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 39. stavka 2. Zakona o poljoprivredi ("Narodne novine", br. 118/18., 42/20. i 127/20. – Odluka Ustavnog suda Republike Hrvatske), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ donijela

**ODLUKU**

**o donošenju Programa potpore za zbrinjavanje nusproizvoda životinjskog podrijetla** **od 2021. do 2023. godine**

**I.**

Donosi se Program potpore za zbrinjavanje nusproizvoda životinjskog podrijetla od 2021. do 2023. godine, u tekstu koji je Vladi Republike Hrvatske dostavilo Ministarstvo poljoprivrede aktom, klase: 011-01/20-01/09, urbroja: 525-14/0860-21-19, od 24. ožujka 2021.

**II.**

Za potrebe provođenja Programa iz točke I. ove Odluke za cjelokupno programsko razdoblje od 2021. do 2023. potrebno je osigurati ukupan iznos sredstava od 15.000.000,00 kuna.

Financijska sredstva za 2021., 2022. i 2023. godinu Ministarstvo poljoprivrede je osiguralo u Državnom proračunu Republike Hrvatske za 2021. godinu i projekcijama za 2022. i 2023. u iznosu od 5.000.000,00 kuna godišnje, u okviru proračunske glave 06005 Ministarstva poljoprivrede.

**III.**

Zadužuje se Ministarstvo poljoprivrede da o donošenju ove Odluke izvijesti Agenciju za plaćanja u poljoprivredi, ribarstvu i ruralnom razvoju.

**IV.**

Zadužuje se Ministarstvo poljoprivrede da na svojim mrežnim stranicama objavi Program iz točke I. ove Odluke.

**V.**

Ova Odluka stupa na snagu danom donošenja.

**Klasa:**

**Urbroj:**

**Zagreb,**

**PREDSJEDNIK VLADE**

**mr. sc. Andrej Plenković**

# OBRAZLOŽENJE

Program potpore za zbrinjavanje nusproizvoda životinjskog podrijetla od 2021. do 2023. godine izrađen je na temelju članka 39. stavka 2. Zakona o poljoprivredi ("Narodne novine", br. 118/18., 42/20. i 127/20. – Odluka Ustavnog suda Republike Hrvatske), a u skladu s Uredbom Komisije (EU) br. 1407/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore ( SL L 352, 24.12.2013) kako je izmjenjena Uredbom Komisije (EU) 2020/972 оd 2. srpnja 2020 o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledu njezina produljenja i odgovarajućih prilagodbi (SL L 215, 7.7.2020.)

U Upisnik odobrenih objekata u poslovanju s hranom životinjskog podrijetla kojega vodi Uprava za veterinarstvo i sigurnost hrane Ministarstva poljoprivrede u siječnju 2021. godine upisano je 135 objekata odobrene djelatnosti klanja. Prema podatcima o registriranim količinama nusproizvoda životinjskog podrijetla za 5 godina, evidentiranim u aplikaciji „Nusproizvodi“, u okviru Jedinstvenog registra domaćih životinja kojeg vodi Ministarstvo poljoprivrede, tijekom proizvodnih procesa u navedenim objektima prosječno godišnje nastaje više od 67.000 tona nusproizvoda životinjskog podrijetla.

Osnovni cilj ovog Programa je omogućiti potporu za trošak zbrinjavanja nusproizvoda nastalih u objektima odobrenim za klanje životinja. U okviru ovog Programa omogućit će se potpora za zbrinjavanje 1. i 2 kategorije nusproizvoda životinjskog podrijetla za koje je cijena zbrinjavanja definirana Pravilnikom o visini naknade za sakupljanje, preradu i spaljivanje nusproizvoda životinjskog podrijetla koji nisu za prehranu ljudi („Narodne novine“, broj: 106/13.) te za 3. kategoriju nusproizvoda koja je u osnovi tržna kategorija. Tijekom 2017. godine započeli su, te se nastavili 2018. godine, poremećaji na tržištu proizvoda koji se dobivaju iz navedene kategorije nusproizvoda. Naime plasman prerađenog proteina je smanjen i/ili prekinut na tržištu trećih zemalja. Tijekom 2019. i 2020. godine nije došlo do oporavka i stabilizacije tržišta, a dodatne poteškoće na tržištu uzrokovane su pandemijom bolesti COVID-19.

Cijena prerađenog životinjskog proteina na tržištu u periodu od 2014. do 2020. godine značajno je pala. Pad se kretao od 1,72 do čak 3,17 puta. Cijena u 2020. godini bila je dva puta niža u odnosu na cijenu koja se ostvarivala u 2014. godini. Istovremeno dolazi do rasta troškova proizvodnje i cijene rada, no i do zahtjeva većih standarda kvalitete proteina od strane novih kupaca. Pad cijene proizvoda dobivenih iz 3. kategorije nusproizvoda životinjskog podrijetla, rast cijena energenata korištenih u preradi, ali i zahtjeva većih standarda kvalitete proteina od strane novih kupaca dovelo je do značajnog smanjenja cijene otkupa nusproizvoda 3. kategorije te posljedično tome izazvalo negativan financijski utjecaj na troškove subjekata u poslovanju s hranom koji posluju u odobrenim objektima za klanje papkara i kopitara ili peradi i lagomorfa.

Financijska sredstva za 2021., 2022. i 2023. godinu Ministarstvo poljoprivrede je osiguralo u Državnom proračunu Republike Hrvatske za 2021. godinu i projekcijama za 2022. i 2023. u iznosu od 5.000.000,00 kuna godišnje, u okviru proračunske glave 06005 Ministarstva poljoprivrede.